應致遠謁放翁
作者：姜特立
朝代：宋

paragraphs: 雙溪雪消水生波，有客袖句來相過。
自言平生有詩僻，擺落世故工吟哦。
不願垂腰連六印，不願爰田封萬戶。
唯於前輩識蘇黄，却向古人窺李杜。
嗚呼斷絃誰續髓，風雅道喪騷人死。
三山先生真若人，獨將詩壇壁孤壘。
此翁筆力回萬牛，淡處有味枯中膏。
有時奇險不可迫，劍門石角錢塘濤。
源流不嗣江西祖，自有正宗傳法乳。
請君去直箭鋒機，歸來聽我禾山皷。